Document ID: 32013R0877

KOMISJONI DELEGEERITUD MÄÄRUS (EL) nr 877/2013,
27. juuni 2013,
millega täiendatakse Euroopa Parlamendi ja nõukogu 21. mai 2013. aasta määrust (EL) nr 473/2013 euroala liikmesriikide eelarvekavade seire ja hindamise ning nende ülemäärase eelarvepuudujäägi korrigeerimise tagamise ühiste eeskirjade kohta
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 21. mai 2013. aasta määrust (EL) nr 473/2013 euroala liikmesriikide eelarvekavade seire ja hindamise ning nende ülemäärase eelarvepuudujäägi korrigeerimise tagamise ühiste eeskirjade kohta, (1) eriti selle artikli 10 lõiget 3,
ning arvestades järgmist:
(1)
Määruse (EL) nr 473/2013 täiendavate aruandlusnõuetega on nendele liikmesriikidele, kelle rahaühik on euro ja kelle suhtes kohaldatakse ülemäärase eelarvepuudujäägi menetlust, kehtestatud tugevdatud jälgimine, et tagada nõukogu soovitustest või otsustest ülemäärase puudujäägi korrigeerimise kohta mis tahes kõrvalekaldumise ennetamine ja selle varajane korrigeerimine.
(2)
Selline jälgimine täiendab nõukogu 7. juuli 1997. aasta määruse (EÜ) nr 1467/97 (ülemäärase eelarvepuudujäägi menetluse rakendamise kiirendamise ja selgitamise kohta) (2) artikli 3 lõike 4 punktis a ja artikli 5 lõike 1 punktis a sätestatud kehtivaid aruandluskohustusi, millega nõutakse, et liikmesriik, kelle suhtes kohaldatakse ülemäärase eelarvepuudujäägi menetlust ja kellele nõukogu on esitanud soovituse vastavalt aluslepingu artikli 126 lõikele 7 või teatise vastavalt aluslepingu artikli 126 lõikele 9, annab nõukogule ja komisjonile aru meetmetest, mida on võetud ülemäärase eelarvepuudujäägi korrigeerimiseks. Kõnealune aruanne sisaldab nõukogu soovitusega kooskõlas olevaid valitsemissektori kulu- ja tulueesmärke ning kaalutlusõiguse alusel võetud kulu- ja tulumeetmetega seotud eesmärke, samuti teavet kõnealuste eesmärkide saavutamiseks võetud ja kavandatud meetmete kohta.
(3)
Määrusega (EL) nr 473/2013 täiendatakse esialgset aruandluskohustust ja nõutakse, et liikmesriigid, kelle rahaühik on euro ja kellel on ülemäärane eelarvepuudujääk, esitavad aruanded sagedamini. Sellised liikmesriigid peavad komisjonile ning majandus- ja rahanduskomiteele aruande esitama iga kuue kuu järel, kui nõukogu on neile esitanud soovituse vastavalt aluslepingu artikli 126 lõikele 7, ning iga kolme kuu järel, kui nõukogu on teinud otsuse esitada teade vastavalt ELi toimimise lepingu artikli 126 lõikele 9 meetmete võtmise kohta ülemäärase eelarvepuudujäägi korrigeerimiseks. Aruanne peaks sisaldama valitsemissektori ja selle allsektorite lõikes teavet eelarve aastasisese täitmise, kaalutlusõiguse alusel võetud meetmete mõju eelarvele nii kulude kui ka tulude poolel, valitsemissektori kulu- ja tulueesmärkide ning samuti vastuvõetud meetmete ning eesmärkide saavutamiseks kavandatud meetmete olemuse kohta. Selline sagedasem aruandlus aitab komisjonil ning majandus- ja rahanduskomiteel pidevalt jälgida, kas asjaomane liikmesriik liigub ülemäärase eelarvepuudujäägi kõrvaldamise suunas.
(4)
Vastavalt määruse (EL) nr 473/2013 artikli 10 lõikele 3 määrab kõnealuse lisaaruande sisu kindlaks komisjon. Käesoleva delegeeritud õigusaktiga luuakse selge raamistik selle kohta, millist teavet peab esitama liikmesriik, kelle rahaühik on euro ja kelle suhtes kohaldatakse ülemäärase eelarvepuudujäägi menetlust. Käesoleva delegeeritud määrusega kehtestatud aruandlus annab struktureeritud ja ühtlustatud ülevaate asjaomaste liikmesriikide eelarveolukorrast. Aruanne peaks sisaldama aastaseid ja kvartaalseid andmeid, et anda üksikasjalik ülevaade toimuvast korrigeerimisest. Andmed tuleks esitada kassa- ja tekkepõhiselt (vastavalt Euroopa rahvamajanduse arvepidamise süsteemile (ESA)), et eelarvepositsiooni muutumist oleks võimalik paremini mõista. Kuna ülemäärase eelarvepuudujäägi menetluse võib algatada aluslepingus sätestatud eelarvepuudujäägi kontrollväärtuse ja/või võla suhte SKPsse kontrollväärtuse mittejärgimise alusel, tuleks esitada andmed nii valitsemissektori eelarve puudujäägi peamiste komponentide muutumise kui ka võla suundumuste kohta.
(5)
Käesoleva delegeeritud õigusakti alusel teatatud tegelikud andmed peaksid olema kooskõlas Eurostatile seoses ülemäärase eelarvepuudujäägi menetlusega esitatud andmetega,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisese
Käesoleva määrusega kehtestatakse nõuded seoses nende aruannete sisuga, mida komisjon võib nõuda liikmesriikidelt, kelle rahaühik on euro ja kelle suhtes kohaldatakse ülemäärase eelarvepuudujäägi menetlust.
Artikkel 2
Aruandluse ülesehitus ja sisu
1. Artiklis 1 osutatud aruannetel on järgmine ülesehitus:
-
tegelikud positsioonid, võla suundumused, valitsemissektori ja selle allsektorite ajakohastatud eelarvekavad eelarvepuudujäägi korrigeerimise perioodiks;
-
eelarvestrateegia kirjeldus ja arvandmed nominaalselt ja struktuurselt vaadelduna (eelarvepositsiooni tsükliline komponent ilma ühekordsete ja ajutiste meetmeteta), mille eesmärk on kõrvaldada eelarve ülemäärane puudujääk ELi toimimise lepingu artikli 126 lõike 7 või lõike 9 kohases nõukogu viimases soovituses või ettekirjutust sisaldavas otsuses sätestatud tähtajaks, sealhulgas üksikasjalik teave kavandatud või juba võetud eelarvemeetmete kohta, mille eesmärk on saavutada asjaomased eesmärgid ja nende mõju eelarvele.
2. Aruanded sisaldavad tabeleid, nagu esitatud käesoleva määruse lisas.
Artikkel 3
Jõustumine
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
Brüssel, 27. juuni 2013

Labels: 12
2
15
19